**RIKOKSEN UHRIN TARPEET HUOMIOON OTTAVIEN KÄYTÄNTÖJEN KEHITTÄMINEN /**

**Jakautuminen alatyöryhmiin**

Oikeusministeriö asetti 15.3.2017 työryhmän edistämään rikoksen uhrin tarpeet huomioon ottavia hyviä käytäntöjä rikosprosessissa. Asettamispäätöksen mukaan työryhmä voi työskennellä alatyöryhmiin jakautuneena ja kuulla asiantuntijoita. Toimikausi jatkuu 30.9.2018 asti.

Alatyöryhmistä keskusteltiin kokouksessa 11.9.2017. Pienemmissä ryhmissä tapahtuva kohdennetumpi työskentelytapa tehostaa työryhmän asiantuntijuuden käyttöä ja vähentää laajan työryhmän kokoontumisen tarvetta. Todettiin, että alatyöryhmät voivat työskennellä myös sähköpostitse ja kuulla muita asiantuntijoita. Sovittiin perustettavaksi kaksi alatyöryhmää, joista toinen keskittyisi koulutukseen, toinen rikosprosessin kulkuun (mm. oikeudenkäyntijärjestelyt). Sovittiin, että puheenjohtaja ja sihteeri työstävät työryhmälle hyväksyttäväksi ehdotuksen alatyöryhmien tehtävistä ja kokoonpanosta. Ehdotus on ollut sähköpostitse työryhmän kommentoitavana 26.9.‒3.10.2017 ja lopullinen ehdotus erikseen hyväksyttävänä (5.‒9.10).

Työryhmä on päättänyt jakautua seuraaviin alatyöryhmiin:

**1. Rikosprosessin kulku -alatyöryhmä**

***Tehtävät***:

Alatyöryhmässä keskitytään rikosprosessin kulkuun liittyviin kysymyksiin. Alatyöryhmä käsittelee niitä työryhmän tehtäviä, jotka liittyvät uhrinäkökulmasta tehtävään rikosprosessin arviointiin (tehtävä 1), käytäntöjen kartoittamiseen hyvistä menettelytavoista uhrin tarpeiden huomioon ottamiseksi rikosprosessissa (tehtävä 2) sekä näitä koskevien ehdotusten valmistelemiseen (tehtävät 3 ja 4). Huomiota on kiinnitettävä etenkin rikosprosessin aikana tapahtuvaan uhrin kohtaamiseen, tietojen antamiseen uhrin oikeudesta ja mahdollisuudesta saada tukea ja suojelua, tukipalveluihin ohjaamiseen, uhrin kuultavaksi kutsumiseen sekä suojelutoimien toteuttamiseen esitutkinnan ja oikeudenkäynnin aikana.

Työryhmässä sovitun mukaisesti tarkastelunäkökulma on uhrin polku rikosprosessissa. Erityistarkastelun kohteena ovat seksuaalirikoksen uhrit ja lapsiuhrit. Alatyöryhmä tukee työryhmän sihteeriä tiedon hankkimisessa organisaatioiden ohjeistuksista, käytännöistä ja tilastoista. Työssä on otettava huomioon aikaisempien työryhmien työt suojelutarpeen arviointimenettelyn kehittämisestä ja uhrin tiedonsaannin kehittämisestä. Huomioon tulee ottaa myös tuomioistuinten ja syyttäjien riippumattomuus sekä prosessiekonomiset näkökulmat.

***Kokoonpano ja työn organisointi:***

Kirsi Pulkkinen / Liisa Ojala, oikeusministeriö, lainvalmisteluosasto

Heidi Kankainen / Sami Ryhänen, sisäministeriö, poliisiosasto

Leena Salovartio, Länsi-Uudenmaan syyttäjänvirasto / Yrjö Reenilä, Helsingin syyttäjänvirasto

Riikka Rask, Helsingin käräjäoikeus

Teija Hyytiäinen / Mika Saarijärvi, Länsi- ja Sisä-Suomen oikeus- ja edunvalvontapiiri

Mikael Niemi / Auni Särkkä, Suomen Asianajajaliitto

Leena-Kaisa Åberg / Jaana Koivukangas, Rikosuhripäivystys

Riitta Silver / Heli Heinjoki, Tukinainen ry

Tarvittaessa alatyöryhmän työskentelyyn voi osallistua myös työryhmän muu jäsen/varajäsen. Alatyöryhmä voi kuulla myös muita asiantuntijoita. Kokouksissa puheenjohtajana toimii työryhmän puheenjohtaja ja sihteerinä työryhmän sihteeri. Sähköpostitse tapahtuvasta työskentelystä sovitaan puheenjohtajan kanssa erikseen.

**2. Osaamisen lisääminen ja koulutus -alatyöryhmä**

***Tehtävät***:   
Alatyöryhmässä keskitytään koulutuskysymyksiin. Alatyöryhmä käsittelee niitä työryhmän tehtäviä, jotka liittyvät koulutuksen kartoittamiseen (tehtävä 2) sekä ehdotusten tekemiseen viranomaisten tietoisuuden ja osaamiseen lisäämiseksi uhrin tarpeista rikosoikeudellisissa menettelyissä (tehtävä 4).

Lähtökohtana ovat uhridirektiivin 25 artiklan vaatimukset oikeusalalla toimivien koulutuksesta. Koulutusta tulisi punnita pitkälti samoista lähtökohdista kuin rikosprosessin arviointia. Huomiota tulee kiinnittää etenkin uhrin sensitiiviseen kohtaamiseen, tietojen antamiseen uhrin oikeudesta ja mahdollisuudesta saada tukea ja suojelua, tukipalveluihin ohjaamiseen sekä suojelutoimien toteuttamiseen. Erityistä huomiota tarkastelussa on kiinnitettävä seksuaalirikoksen uhreihin ja lapsiuhreihin. Alatyöryhmän tulisi myös pohtia, miten sidosryhmäyhteistyö sekä selvityksissä esiin nousseet kehittämiskohteet käsiteltäisiin koulutuksessa. Työssä on otettava huomioon aikaisempien työryhmien työt suojelutarpeen arviointimenettelyn kehittämisestä ja uhrin tiedonsaannin kehittämisestä. Huomioon tulee ottaa myös tuomioistuinten ja syyttäjien riippumattomuus sekä prosessiekonomiset näkökulmat.

***Kokoonpano ja työn organisointi***:

Maaria Rubanin / Minna Sipola, oikeusministeriö, oikeushallinto-osasto

Laura Terho / Pirjo Lillsunde, sosiaali- ja terveysministeriö

Pekka Heikkinen, Poliisihallitus / Jonna Turunen, Helsingin poliisilaitos

Marko Lehtoranta / Pauliina Potila, Poliisiammattikorkeakoulu

Henrik Elonheimo / Mari Kaltemaa-Uurtamo, Terveyden ja hyvinvoinnin laitos

Sari Laaksonen / Tiina Muukkonen, Ensi- ja turvakotien liitto

Riitta Silver / Heli Heinjoki, Tukinainen ry

Tarvittaessa alatyöryhmän työskentelyyn voi osallistua myös työryhmän muu jäsen/varajäsen. Alatyöryhmä voi kuulla myös muita asiantuntijoita. Kokouksissa puheenjohtajana toimii työryhmän puheenjohtaja ja sihteerinä työryhmän sihteeri. Sähköpostitse tapahtuvasta työskentelystä sovitaan puheenjohtajan kanssa erikseen.